Det er ikke korrekt, at Syd- og Sønderjyllands Politi har hævdet, at de ikke kunne identificere betjentene på fotos taget på motorvejen i Sønderjylland den 9. september 2015, da flygtninge vandrede mod Sverige, sådan som Information skrev lørdag. Det oplyser politikredsen til Information.

Ifølge Syd- og Sønderjyllands Politi oplyste de ved et forberedende retsmøde den 6. februar i år, at de kunne identificere nogle af betjentene, men ikke dem alle. Det blev imidlertid fremstillet på en misvisende måde i retsbogen, som Information citerer fra, og derfor understregede Syd- og Sønderjyllands Politi igen torsdag i denne uge over for landsretten i forbindelse med et kæremål, at de havde identificeret to af betjentene, og politiet gav landsretten oplysninger om de to betjentes identitet.

De to betjente, som politikredsen altså har oplyst landsretten om identiteten på, er på billeder, der blev bragt i Information, fotograferet tæt på, mens de holder fast i en mand og hans datter.

Information har berigtiget og beklaget artiklen.